DA Den Europæiske Unions Tidende CE 88/641

(2004/C 88 E/0657)

SKRIFTLIG FORESPØRGSEL E-3305/03

af Claude Moraes (PSE) til Kommissionen

(10. november 2003)

Om: Menneskerettigheder i Tunesien

I artikel 2 i associeringsaftalen med Tunesien hedder det, at »Forbindelserne mellem parterne samt alle bestemmelserne i denne aftale bygger på respekten for menneskerettighederne og de demokratiskeprincipper, som ligger til grund for deres interne og internationale politik, og som udgør et væsentligt element i aftalen«. Til trods for dette og præsident Zine El Ben Alis løfter om at forbedre landets menneskerettighedssituation krænkes disse rettigheder fortsat.

Kan Kommissionen venligst oplyse, hvilke eventuelle foranstaltninger der findes til at sikre, at sådanne løfter om at respektere menneskerettigheder rent faktisk håndhæves af myndighederne i Tunesien?

Svar afgivet på Kommissionens vegne af Christopher Patten

(12. december 2003)

Associeringsaftalen mellem EU og Tunesien indeholder en artikel om, hvad parterne mener er de væsentlige værdier og principper, som kan understøtte deres associering.

Associeringsaftalen har de nødvendige strukturer til, at alle aspekter af aftalen kan drøftes, nemlig associeringsrådet (ministre), associeringsudvalget (højtstående embedsmænd) og siden september 2003 en række særlige underudvalg (eksperter). Alle disse fora er kompetente til at tage spørgsmål op om menneskerettigheder og demokrati på rette måde.

Desuden nåede associeringsrådet på sit møde den 30. september 2003 til enighed om, at emnerne også kan, »hvis parterne beslutter dette, … behandles i et underudvalg under associeringsudvalget eller i en særlig gruppe«. Menneskerettighedsspørgsmålene blev også drøftet under den politiske dialog, der fandt sted med Tunesien den 29. september 2003 i tilknytning til associeringsrådets møde.

I den forbindelse henviste EU til, hvor stor betydning det tillægger en fortsættelse og uddybning af drøftelserne om menneskerettigheder og demokratisering med Tunesien på en struktureret måde og med henblik på at nå frem til en gensidig forståelse om disse emner (erklæring fra EU under det fjerde associeringsråd). Der er allerede ved at blive nedsat sådanne underudvalg med Marokko og Jordan. Sådanne høringer ligger ud over de traditionelle diplomatiske instrumenter som for eksempel diplomatiske henvendelser og erklæringer fra EU med henblik på at fremme målene vedrørende menneskerettigheder.

Den nuværende indvirkning af disse høringer afhænger helt klart af, hvordan de forelægges (Kommissionen tager sig altid af disse emner i nært samarbejde med medlemsstaterne), og hvordan de modtages af partnerlandet. Både Kommissionens initiativer om det bredere europæiske naboskab og dens meddelelse om styrkelse af EU's aktioner for menneskerettigheder i Middelhavsområdet (1) vil være nyttige incitamenter for vore partnere til at gå videre end deres formelle tilsagn.

Desuden er Kommissionen i færd med at opstille samarbejdsprogrammer, som skal finansieres af MEDA til støtte for Tunisian Media (uddannelse for journalister) og modernisering af retssystemet. Ikke-statslige organisationer, som arbejder på at fremme menneskerettigheder i Tunesien, har adgang til midler under det europæiske initiativ for demokrati og menneskerettigheder 2002-2004, der har Tunesien som et at sine »fokuslande« for denne periode.

(1) KOM(2003) 294 endelig udg.